次韻和韓持國京師雪
作者：梅堯臣
朝代：宋

paragraphs: 寒威無遠近，素色混高低。
玉路平何廣，天形浩莫倪。
壓階寧辨玉，封谷不須泥。
殄厲非乖候，資農必慰黎。
大輸中府帛，雜有上公圭。
星弁交光衆，珠旒動影迷。
淩波妃度洛，銷鼎士烹齊。
工鏤罇奇獸，鮮粧印女奚。
簾開白羽扇，橋跨半輪霓。
走吠生氂犬，姦埋縮殻蠵。
力狂墀下馬，聲噤樹頭雞。
團綴花爭發，燖庖羜已刲。
獵人初逐跡，饑鳥未辭棲。
凍酒誰能貰，危樓不厭躋。
狐冰疑在耳，貍玉刻成蹄。
可席纖腰舞，盈盤素手携。
休傳上林雁，曾繫子卿題。
願逐周王駿，瑶池勝越溪。